CIA hét gemartel – verslagFoto: CIA/Facebook Dit blyk uit ’n verslag oor ondervragingstegnieke deur die CIA wat Dinsdag aan die Amerikaanse Kongres beskikbaar gestel is. Dokumente bestaande uit ses miljoen bladsye is vir die samestelling van die verslag van meer as 500 bladsye bestudeer. Verrassend min funksionarisse was by die mishandeling betrokke. Groot kommer bestaan dat onthullings in die verslag daartoe sal lei dat verskerpte terreuraanvalle op Amerikaanse burgers en teikens veral in die Midde-Ooste sal volg. Veiligheidsmaatreëls is waar moontlik verskerp. Omdat heelwat van die inligting in die verslag, wat deur senator Dianne Feinstein (D) van Kalifornië, voorsitter van die Kongres se Intelligensiekomitee, ingedien is, reeds vooraf uitgelek het, is die media in die VSA vandag reeds in volle swang met nabetragting. Die Christian Science Monitor skryf dat daar ‘n toenemende konsensus (onder Amerikaanse burgers) ontwikkel dat marteling afskuwelik is. Die CIA het skynbaar die Kongres in die duister gehou oor die metodes wat gebruik is om gevangenes te ondervra. Weens die skok van die 11 September-aanvalle is daar ook nie te veel vrae gevra oor die metodes wat gebruik is nie. Trouw skryf dat min sukses met die martelmetodes behaal is. Die koerant haal ook Amerikaners aan wat meen dit is belangrik dat Amerikaners nou hul eie afskuwelike verlede onder oë moet neem. Die CIA het egter volgehou dat die aanhoudings- en ondervragingsmetodes wel menselewens gered het, maar het erken dat foute gemaak is. Onder die martelmetodes wat aan die lig kom, is dat een gevangene gesterf het terwyl hy aan die vloer vasgeketting was, water wat soms rektaal toegedien is, gevangenes wat aan koue blootgestel is en slaapweerhouding. • Die VSA is nie ‘n ondertekenaar van die Statuut van Rome waarkragtens die Internasionale Strafhof ingestel is nie, juis om sy burgers teen optrede te beskerm wat strydig met die statuut is. • Die top ses bevindinge kan hier gelees word.